Simas Račiūnas

Simas Račiūnas (1928 m. sausio 28 d. Uliūnai, Panevėžio-Velžio valsčius – 1998 m. kovo 31 d. Vilnius) – lietuvių poetas, vertėjas, Lietuvos rašytojų sąjungos narys.

Biografija 

Gimė Onos Labanauskaitės-Račiūnienės ir Mykolo Račiūno ūkininkų šeimoje Panevėžio-Velžio valsčiuje, Uliūnų kaime. Tarp dešimties vaikų (Simas, Julija, Bronius-Vytautas, Ona-Alfonsa, Zenonas, Petras, Kazimieras, Anelė, Vytautas, Rimantas) jis buvo vyriausias sūnus. Baigė Panevėžio berniukų gimnaziją.

1950 m. įstojo į Vilniaus pedagoginį institutą, kuriame studijavo lietuvių kalbą ir literatūrą. 1951 m. balandžio mėn. už eilėraščius, pripažintus antitarybiniais, buvo suimtas KGB ir, kaip politinis kalinys, nuteistas 10 metų kalėti tremtyje, dar 3 metams atimant pilietines teises. Po Stalino mirties viso laiko neiškalėjo, 1955 m. grįžo į Lietuvą. Sugrįžęs iš tremties, dirbo įvairius darbus.

1957–1962 m. Vilniaus universitete studijavo vokiečių kalbą ir literatūrą. Tapęs vokiečių filologijos specialistu, ėmėsi klasikos ir modernių autorių vertimo. Periodinėje spaudoje nuo 1950 m. skelbė eilėraščius, poezijos vertimus, parašė religinių giesmių. Tarp žymiausių poezijos vertimų – pasaulinė klasika: Dž. Leopardis, J. V. Getė, F. Šileris, B. Brechtas. Vertingiausia S. Račiūno poezijos dalis – ankstyvoji, parašyta 1948–1955 metais. Eilėraščiuose vyrauja tėviškės ir tėvų šeimos ilgesys, tautosakos motyvai ir gamtos lyrika, tremties patirtis bei skaidri prarastosios namų būties tematika. Keletas S. Račiūno eilėraščių („Toli nuo tėvynės“, „Boružėlei“) tapo dainomis ir giesmėmis („Šiluvos švč. Mergelei Marijai“, muzika S. Sližio).

Mirė 1998 m. kovo 31 d. Vilniuje. Palaidotas Antakalnio kapinėse, poetų kalnelyje.

Bibliografija 

Simo Račiūno poezijos rinktinė:
 Vyturiai sparnais išsukinėtais, Lietuvos rašytojų sąjungos leidykla, 1993.

Bendraautoris:
 [Jonas Burokas, Natalija Gudonytė, Simas Račiūnas], Likome kovos kelyje: [leidinys apie Lietuvos politinių kalinių sąjungos Vilniaus skyrių], sudarytojai Vytautas Bukauskas, Natalija Gudonytė, Vyzdys, 2012, ISBN 978-9955-705-23-9

Išvertė į lietuvių kalbą šias knygas:
 Zdeněk Miler, Kurmis ir raketa, Vaga, 1969.
 Gerhard Walter Menzel, Paskutiniai lašai – kartūs: apysaka apie poeto H. Heinės tėvynės ilgesį ir meilę, Vaga, 1970.
 Ingeborga Foistel, Lepečkėlio pokštai: iliustruota dainų knygelė, Vaga, 1971.
 [Autoriai: L. Tikas, K. Brentanas, A. fon Anrimas, F. de la Motas Fukė, H. fon Kleistas, E.T.A. Hofmanas, E. Merikė], Taurė: vokiečių romantikų novelės, vertė A. Churginas, S. Račiūnas, D. Šaduikienė, Vaga, 1971.
 Heinrich Mann, Valdinys: romanas, Vaga, 1972.
 Hans Fallada, Žmogus miršta vienas: romanas, Vaga, 1976.
 Wolfgang Koeppen, Mirtis Romoje: romanas, Vaga, 1977.
 Giunteris Hofė, Raudonas sniegas: romanas, Vaga, 1979.
 Viduramžių riterių romanai, [įžangos straipsnis E. Kuosaitė-Jašinskienė], Vaga, 1980, [Vargšas Heinrichas / Hartmanas fon Auė; iš viduriniosios vokiečių aukštaičių kalbos vertė Simas Račiūnas]
 Ulrich Plenzdorf, Naujos jaunojo V. kančios: apysaka, Vaga, 1980.
 Michaelis Endė, Momo: Nuostabus pasakojimas apie laiko vagis ir mergaitę, kuri žmonėms grąžino iš jų pavogtą laiką: pasaka-romanas, Vaga, 1982.
 VDR dramos / [sudarė Irena Veisaitė], Vaga, 1982, [Turinys: Kaukazo kreidos ratas / Bertoltas Brechtas; iš vokiečių kalbos vertė Simas Račiūnas]
 Lion Feuchtwanger, Apsišaukėlis Neronas: istorinis romanas, Mintis, 1984.
 Rikarda Huch, Grafo Federigo Konfolonierio gyvenimas: romanas, Vaga, 1986.
 Johanas Volfgangas Getė, Poezija, sudarė A. Gailius; vertė S. Račiūnas… [et al.]; iliustr. A. Každailis, Vaga, 1986.
 Michael Ende, Momo: arba Nepaprastas pasakojimas apie laiko vagis ir mergaitę, kuri žmonėms grąžino iš jų pavogtą laiką: pasaka-romanas, Alma littera, 2007, ISBN 9955-24-427-5

Straipsniai apie S. Račiūną ir jo kūrybą 

 Viktorija Daujotytė, Įvadinis straipsnis: Nuteistas už eilėraščius, Simas Račiūnas „Vyturiai sparnais išsukinėtais“, Vilnius: Lietuvos rašytojų sąjunga, 1993.
 Eugenijus Ignatavičius, Poetas karceryje - paslėpta galva, ,,Literatūra ir menas". 2003-04-04.
 Bronius Vertelka, Vyturys išsukinėtais sparnais, ,,XXI amžius", 2003 m. kovo 5 d. Nr. 18.
 Bronius Vertelka, Ant kūrėjų atminimo nesėda atminties dulkės, 2003 m. kovo 26 d. Nr. 24.

Šaltiniai 

Lietuvos poetai
Lietuvos vertėjai